Title: กฎกระทรวง ฉบับที่ 10 (พ.ศ. 2543) ออกตามความในพระราชบัญญัติคุ้มครองผู้บริโภค พ.ศ. 2522

กฎกระทรวง

กฎกระทรวง
ฉบับที่ ๑๐ (พ.ศ. ๒๕๔๓)
ออกตามความในพระราชบัญญัติคุ้มครองผู้บริโภค
พ.ศ. ๒๕๒๒[๑]

อาศัยอำนาจตามความในมาตรา ๗ และมาตรา ๘
แห่งพระราชบัญญัติคุ้มครองผู้บริโภค พ.ศ. ๒๕๒๒ นายกรัฐมนตรีออกกฎกระทรวงไว้
ดังต่อไปนี้

ข้อ ๑  ให้ยกเลิกกฎกระทรวง (พ.ศ. ๒๕๒๒) ออกตามความในพระราชบัญญัติคุ้มครองผู้บริโภค
พ.ศ. ๒๕๒๒

ข้อ ๒  บัตรประจำตัวพนักงานเจ้าหน้าที่ให้เป็นไปตามแบบท้ายกฎกระทรวงฉบับนี้

ข้อ ๓  ให้นายกรัฐมนตรีเป็นผู้ออกบัตรประจำตัวพนักงานเจ้าหน้าที่
ซึ่งเป็นผู้ดำรงตำแหน่งเลขาธิการคณะกรรมการคุ้มครองผู้บริโภค

ข้อ ๔  ให้เลขาธิการคณะกรรมการคุ้มครองผู้บริโภคเป็นผู้ออกบัตรประจำตัวพนักงานเจ้าหน้าที่ให้แก่ผู้ซึ่งได้รับแต่งตั้งเป็นพนักงานเจ้าหน้าที่ตามพระราชบัญญัติคุ้มครองผู้บริโภค
พ.ศ. ๒๕๒๒

ข้อ ๕ 
รูปถ่ายที่ติดบัตรประจำตัวพนักงานเจ้าหน้าที่
ให้ใช้รูปที่ถ่ายไม่เกินหกเดือนก่อนวันยื่นคำขอมีบัตรประจำตัวพนักงานเจ้าหน้าที่
ขนาด ๓ × ๔ เซนติเมตร ครึ่งตัว หน้าตรง ไม่สวมหมวก แต่งเครื่องแบบข้าราชการ

ข้อ ๖ 
บัตรประจำตัวพนักงานเจ้าหน้าที่ให้ใช้ได้มีกำหนดห้าปีนับแต่วันออกบัตร

ข้อ ๗ 
บัตรประจำตัวพนักงานเจ้าหน้าที่ที่ออกตามความในกฎกระทรวง (พ.ศ. ๒๕๒๒)
ออกตามความในพระราชบัญญัติคุ้มครองผู้บริโภค พ.ศ. ๒๕๒๒
ให้ใช้บังคับได้ต่อไปจนกว่าจะหมดอายุ

ให้ไว้ ณ วันที่ ๖ มีนาคม พ.ศ. ๒๕๔๓
ชวน  หลีกภัย
นายกรัฐมนตรี

เอกสารแนบท้าย

๑. 
แบบบัตรประจำตัวพนักงานเจ้าหน้าที่ ท้ายกฎกระทรวง ฉบับที่ ๑๐ (พ.ศ. ๒๕๔๓) ออกตามความในพระราชบัญญติคุ้มครองผู้บริโภค
พ.ศ. ๒๕๒๒

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้กฎกระทรวงฉบับนี้ คือ เนื่องจากได้มีการจัดตั้งสำนักงานคณะกรรมการคุ้มครองผู้บริโภคเป็นหน่วยงานระดับกรมในสำนักนายกรัฐมนตรี
และมีเลขาธิการคณะกรรมการคุ้มครองผู้บริโภคเป็นผู้บังคับบัญชามีอำนาจหน้าที่ควบคุมดูแลโดยทั่วไป
และรับผิดชอบในการปฏิบัติราชการของสำนักงานคณะกรรมการคุ้มครองผู้บริโภค
สมควรปรับปรุงหลักเกณฑ์การออกบัตรประจำตัวพนักงานเจ้าหน้าที่ให้แก่ผู้ซึ่งได้รับแต่งตั้งเป็นพนักงานเจ้าหน้าที่ตามพระราชบัญญัติคุ้มครองผู้บริโภค
พ.ศ. ๒๕๒๒ เพื่อให้สอดคล้องกันด้วย 
จึงจำเป็นต้องออกกฎกระทรวงนี้

คุณากร/ผู้จัดทำ
๑๔ ธันวาคม ๒๕๕๓

พัสสน/ผู้ตรวจ
๑๙ มกราคม ๒๕๕๔

[๑] ราชกิจจานุเบกษา/เล่ม ๑๑๗/ตอนที่ ๒๒ ก/หน้า ๑๓/๒๑ มีนาคม ๒๕๔๓